**RAZUMETI POKLICANOST DRUŽINE**

*Meditacija za dekanijsko rekolekcijo, november 2016*

*Pripravil: Lojze Kržišnik, župnik*

Smo v času, ko je vse manj cerkvenih porok, malo krstov, preveč ločitev in velika odsotnost otrok, mladih in njihovih staršev pri sveti maši. To z žalostjo opazujemo in smo pripravljeni še naprej braniti hladna pravila brez življenja, kar delamo takrat, ko se sklicujemo le na kriterije, in tudi takrat, ko nekomu podelimo zakrament samo zato, da ga prejme, pa čeprav ga prejme brez vere in osebne želje po življenju iz zakramenta.

Vedno pogosteje se srečujemo z ljudmi, ki niso cerkveno poročeni, svojih otrok niso krstili ali jih ne pošiljajo k verouku. Zelo pomembno je kako se odzivamo. Ljudje prav čutijo, da nekateri duhovniki »čudno« odreagirajo in to v njih prebuja še večji občutek krivde. Nerazumevanje opazijo tudi v naših pridigah in čutijo se nesprejete ali celo nezaželene v župnijski skupnosti.

**Božji načrt vodi k dovršitvi**

Vemo, da je krščanska družina velik Božji dar. Vsi želimo v družinski ljubezni videti živega Kristusa, ki družino spremlja, ji pomaga, jo ozdravlja in spreminja s svojo milostjo. Zato Jezus ne priznava ločitve, ker zakonska zvestoba ni »jarem«, temveč je »dar« ljudem, ki so združeni v zakonu.

Družina je podoba Boga, ki je občestvo oseb. Zakonca pa sta srce celotne družine. Zakrament svetega zakona ni pogodba, ampak je dar za posvečevanje in odrešenje zakoncev. Zakonca spominjata Cerkev na to, kar se je zgodilo na križu: drug za drugega in za otroke sta priči odrešenja. Zakon je poklicanost. Zato mora biti odločitev za poroko in za družino sad zavestne poklicanosti, da bosta hodila s Kristusom, sprejemala svoj križ nase, da bi po svojih padcih vstajala, si medsebojno odpuščala in nosila bremena drug drugega. Zakramentalna milost, ki izvira iz skrivnosti učlovečenja in velike noči, oblikuje in krepi celotno življenje zakoncev in nikoli nista prepuščena le svojim močem.

**Semena Besede in nepopolni primeri**

Jezusov zgled spremljanja družin je vzorec za Cerkev. Svoje javno delovanje je začel na svatbi v Kani. Preživljal je vsakdanje trenutke prijateljstva z Lazarjevo družino. Slišal je jok staršev in njihovih otrok. Bil je usmiljen s Samarijanko in prešuštnico.

»Evangelij družine« goji tudi tista semena, ki še niso dozorela in jih ne smemo zanemarjati. Kristusov pogled navdihuje pastoralni odnos Cerkve do tistih vernikov, ki živijo skupaj brez poroke ali so se poročili samo civilno ali so se ločili in ponovno poročili. Tudi njihova skupnost, njihova družina, ki vključuje edinost, odprtost za življenje, zvestobo, medsebojno pomoč, je nekaj dobrega. Tudi v njihovih družinah deluje Sveti Duh, ne glede na to, kateremu ljudstvu, kateri veri ali deželi pripadajo. Cerkev pa se z vidika Božje pedagogike ljubeče obrača na tiste, ki so na nepopoln način deležni njenega življenja, in jih spodbuja, naj delajo dobro, ljubeče skrbijo drug za drugega in se dajo na razpolago za skupnost, v kateri živijo in delajo.

Lahko da v taki zvezi nek par doseže opazno trdnost in ga zaznamuje globoka medsebojna naklonjenost in odgovornost do otrok. Spodbudimo ta par in spremljajmo ga k zakramentu zakona. Ni modro, da neporočene silimo v cerkveni zakon ali pogojujemo s krstom njihovih otrok. Taka cerkvena poroka je lahko celo neveljavno sklenjena. Spričo težkih okoliščin in ranjenih družin si moramo vedno poklicati v spomin splošno načelo: »Pastirji naj se zavedajo, da so iz ljubezni do resnice dolžni dobro razlikovati med različnimi primeri« (Apostolska spodbuda O družini, 84). Zato se je treba izogibati sodb, ki ne upoštevajo zapletenosti različnih okoliščin. Treba je upoštevati to, kako ljudje živijo in zaradi tega stanja trpijo.

**Zavedajmo se lastne ranljivosti**

Premalo se zavedamo, da smo vsi ranljivi. Ranljiv človek ni mevžast ali grob. Ranljivost je to, da vidiš, da ne moreš sam in tudi nihče ne pričakuje, da boš zmogel sam. Res je, da so nas že od malega vzgajali, da zmoremo sami in da smo uspešni. Paranoično se bojimo kazalnikov resničnosti, da marsičesa ne zmoremo. Nevarno je, da s to držo pristopamo k ljudem in da ne zmoremo razumeti, da se nekdo cerkveno ne poroči ali da se je nekdo ločil in se ponovno poročil.

Ranljivost je nekaj naravnega. Odnosi nam niso dani, zato da živimo svojo popolnost ali da popravimo svoje napake in da smo potem še bolj uspešni. Ranljivost je dobra za to, da bomo enkrat za vselej zamenjali storilnost, kopičenje, lažno gotovost za pravo gotovost. To je navsezadnje zgodba križa in vstajenja. Vrhunec ateizma je, da se sprašujemo, ali je ranljivost kdaj tudi negativna, ker gre za dvom v križ in trpljenje.

Zakaj bi se ranljivosti izogibali? To pomeni izogniti se razočaranju, presenečenju, včasih jezi, žalosti, strahu. To so ključni smerokazi za poti v našem življenju. Poklicani smo, da drug drugemu pomagamo.

Pozornosti in razumevanja duhovnih ran sem se veliko naučil v skupini razvezanih. Ljudje v skupini so deset in več let ločeni, pa kljub temu je v njih velika bolečina. Vsaka »dogmatičnost« pri naših pridigah jih prizadene. Današnji človek je zelo občutljiv. Zato bodimo čim bolj očetovski, da se bomo lahko približali ljudem, ki zelo čutijo svojo nemoč in šibkost. Mnogi so tako šibki, da si res ne upajo sprejeti večje odgovornosti, ampak iščejo tolažbo in pomoč.

Družba tudi Cerkvi ne dovoli, da bi bila zunaj ranljivosti. Ljudje potrebujejo Cerkev, ki je božja in človeška. Cerkvi se svojih ran ni treba bati, ampak se mora z njimi soočiti in iti dalje. Cerkev mora postati vzor odrešenjskih odnosov za družino.